Document ID: 31995R1244

Ir-Regolament tal-Kummissjoni (KE) Nru 1244/95
tal-31 ta’ Mejju 1995
li jimmodifika r-Regolament (KE) Nru 1431/94 li jistabbilixxi regoli ddettaljati sabiex jiġu applikati, fis-settur tal-laħam tat-tjur, l-arranġamenti ta’ l-importazzjonijiet ipprovduti fir-Regolament tal-Kunsill (KE) Nru 774/94
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 774/94 tad-29 ta’ Marzu 1994 li jiftaħ u jipprovdi għall-amministrazzjoni ta’ ċerti kwoti tat-tariffa Komunitarja dwar il-laħam taċ-ċanga ta’ kwalità għolja, u għal-laħam tal-majjal, il-laħam tat-tjur, il-qamħ u l-maħlut, u tipi tan-nuħħala, il-frak iebes tal-qamħ u fdalijiet oħra [1], u b’mod partikolari l-Artikolu 7 tiegħu,
Wara li kkunsidrat ir-Regolament tal-Kunsill (KE) Nru 3290/94 tat-22 ta’ Diċembru 1994 dwar l-aġġustamenti u l-arranġamenti transitorji meħtieġa fis-settur tal-biedja sabiex jiġu implimentati l-ftehim konklużi matul in-negozjati kummerċjali plurilaterali tar-Round ta’ l-Urugway [2], u b’mod partikolari l-Artikolu 3(1) tiegħu,
Billi r-Regolament tal-Kummissjoni (KE) Nru 1431/94 [3], kif l-aħħar emendat bir-Regolament (KE) Nru 406/95 [4], stabbilixxa regoli ddettaljati fis-settur tal-laħam ta’ t-tjur għall-arranġamenti ta’ l-importazzjonijiet kif iprovdut fir-Regolament (KE) Nru 774/94;
Billi l-ftehim dwar il-biedja konkluz fil-qafas tan-negozjati kummerċjali multilaterali tar-Round ta’ l-Urugway u approvat bid-Deċiżjoni tal-Kunsill 94/800/KE [5] abolixxa l-imposti fuq l-importazzjonijiet u pprovda biss id-dazji tat-Tariffa Komuni tad-Dwana; billi r-Regolament (KE) Nru 1431/94 għandu għalhekk jiġi addattat kif mistħoqq;
Billi, bil-ħsieb li tiġi pprevenuta l-ispekulazzjoni u fid-dawl ta’ l-esperjenza miksuba b’mod speċjali fejn jirrigwarda n-numru kbir ta’ l-applikanti, il-kondizzjonijiet sabiex jinkiseb aċċess għas-sistema jridu jiġu aġġustati sabiex jiġu esklużi l-operaturi li ma jkollhomx il-ħsieb li jużaw iċ-ċertifikati sabiex iwettqu l-ħtiġiet tagħhom infushom;
Billi il-Kumitat ta’ Ġestjoni tal-Laħam tat-Tjur u tal-Bajd ma tax opinjoni fil-limitu taż-żmien stabbilit mill-President tiegħu,
ADDOTTAT DAN IR-REGOLAMENT:
L-Artikolu 1
Ir-Regolament (KE) Nru 1431/94 huwa emendat kif ġej:
1. Il-Punt (a) ta’ l-Artikolu 3 jiġi mibdul bit-test li ġej:
"(a) L-applikanti għal-liċenzji ta’ l-importazzjoni jridu jkunu persuni naturali jew legali li, fil-waqt li jiġu ssottomessi l-applikazzjonijiet, jistgħu jipprovaw għas-sodisfazzjon ta’ l-awtoritajiet kompetenti li huma jkunu mportaw mhux inqas minn 80 tunnellata metrika (piz tal-prodott) tal-prodotti li jidħlu fil-kodiċi tan-NM 0207, 1602 31 jew 1602 39 f’kull sentejn kalendarji ta’ qabel is-sena li fiha tiġi ddepożitata l-applikazzjoni tal-liċenzja. Madankollu, l-istabbilimenti tal-bejgħ bl-imnut jew ir-ristoranti li jbiegħu l-prodotti tagħhom lill-aħħar konsumaturi huma esklużi mill-benefiċċji ta’ din is-sistema.";
2. Fl-Annessi I, II u III, il-kelma "impost" tiġi mibdula bil-frażi "dazju tat-Tariffa Komuni tad-Dwana".
L-Artikolu 2
Dan ir-Regolament għandu jidħol fis-seħħ fl-1 ta' Ġunju 1995.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-31 ta’ Mejju 1995.

Labels: 3
15
17